ባለሃብቶች ከየአካባቢዉ ወጣቶች ጋር በጋራ መስራት እንዳለባቸዉ ተገለፀ
በጉራጌ ዞን አበሽጌ ወረዳ የባለሃብቶችና ወጣቶች የጋራ የሰላም ጉባኤ ተካሄደ፡፡በወረዳዉ ባለፈዉ አንድ አመት ከመልካም አስተዳደር፤ ከወጣቶች ስራ ዕድል ፈጠራና ከመሰረተ ልማት ችግሮች ጋር በተያያዘ ባለሃብቶች ስራ መስራት ሳይችሉ መቅረታቸዉ ተወስቷል፡፡የአብሸጌ ወረዳ ዋና አስተዳዳሪ አቶ መላኩ ብርሃኔ እንደገለፁት በወረዳዉ በግብርና ኢንቨስትመንት የተሰማሩ ከ21 በላይ ባለሃብቶች ባለፉት 11 ወራት ወጣቱ ባነሳዉ የፍትሀዊ ተጠቃሚነት ጥያቄ ምክኒያት ሙሉ በሙሉ ስራ አቁመዉ እንደነበር ጠቁመዋል፡፡የወጣቶችን ጥያቄ መነሻ በማድረግ የወረዳ አስተዳደሩ ባካሄደዉ ጥናት በባለሃብቶቹ በትርፍነት ተይዞ የነበረ 300 ሄክታር መሬት ማግኘቱንና ለወጣቶች ስራ ዕድል ፈጠራ ማዋሉን ገልፀዋል፡፡በወረዳዉ ከመንግስት የስራ ማስኬጃ በመቀነስ ተመርቀዉ ስራ አጥ ለነበሩ 115 ወጣቶች የስራ ቅጥር መፈፀሙንም አቶ መላኩ ገልፀዋል፡፡ 